[bookmark: _Toc11846428]szeptember 1.
Az Indiktion, vagyis az újév kezdete, valamint Szentéletű Oszlopos Simeon atya emléke
A hétfő esti nagy alkonyati zsolozsmán
„Boldog ember...” I. antifónája, kis ekténia, majd „Uram, tehozzád...” után
1. hang. Minta: A mennyei rendeknek öröme... 
Krisztus saját szavú, isteni tanítását * imádságul megtanulván, * kiáltsuk mindennap a Teremtőnek: * Mi Atyánk, aki a mennyekben laksz, * elnézvén a mi vétkeinket, *’ add meg nekünk a mindennapi kenyeret!
Aki egykor a Sínai hegyen a kőtáblákat megírtad, * most testileg Názáret városában * a próféta írását vetted át felolvasásra, Krisztus Istenünk, * és fölnyitván azt, te magad tanítottad meg a népet, *’ hogy a Szentírás benned beteljesedett. 
Mint hajdan azoknak a zsidóknak a holttestét, * akik néked, a mindenség Istenének valóban nem hódoltak meg, * méltán szórtad szét a pusztában, * szórd szét most is a gonosztevők csontjait * és a hitetlen Hágár-ivadékokat az alvilágban, *’ a zsoltár szerint Krisztusom! 
5. hang
Szentéletű atya! * Jó lépcsőre találtál, * s azon a magasba emelkedtél, * mint Illés a tüzes szekéren. * De ő a fölmenetelre másoknak nem nyújtott módot, * a te oszlopod pedig halálod után is megvan. * Szentéletű Simeon, * mennyei ember, földi angyal, * a földkerekségnek ki nem alvó fénye, *’ könyörögj a mi lelkünk üdvösségéért!
Szentéletű atya! * Ha a te oszlopod megszólalhatna, * szüntelenül hirdetné önsanyargatásaidat, * gyötrelmeidet és sóhajaidat, * melyeket magán hordozott, * ha ugyan elbírta, * mint valami könnyeiddel öntözött, terebélyes fa. * Álmélkodtak az angyalok, * megcsodálták az emberek, * félelemmel nézték a démonok a te állhatatosságodat, * szentéletű Simeon, *’ könyörögj a mi lelkünk üdvösségéért!
Szentéletű atya! * Uralkodódat követted, * és a Szentlélek segítségével oszlopra emelkedtél, * miként ő a keresztre. * Ő mindnyájunk adóslevelét megsemmisítette, * te pedig megszüntetted a szenvedélyek lázadását. * Ő olyan volt, mint az áldozati bárány, * te mint az áldozatra vitt jószág. * Ő a kereszten függött, * te pedig az oszlopon álltál. * Jámboréletű Simeon, *’ könyörögj a mi lelkünk üdvösségéért!
2. hang
Jó gyökérről jó gyümölcs sarjadzott, * a zsenge kortól fogva szent Simeon, * ki inkább kegyelemmel táplálkozott, mintsem tejjel, * magas sziklára helyezte testét, * de még jobban Istenhez emelte lelkét, * és erényeivel magasságbeli hajlékot épített, * a magasságban együtt járt a szent égi erőkkel, *’ és Krisztusnak, a mi lelkünk Istenének és Üdvözítőjének lakhelye lett. 
Emléked örökké él, szentéletű Simeon atya, * és szíved szelídsége, boldog szolga! * Mert noha elköltöztél, lélekben el nem szakadtál tőlünk, jó pásztor. * Isten szeretetében élsz, és az angyalokkal örvendezel az égben, * velük együtt könyörögj, *’ hogy a mi lelkünk üdvözüljön!
A te ereklyetartódból * gyógyulás árad, hírneves atya, * és szent lelked az angyalokkal együtt van, és méltán örvendezik. * Bátran az Úr elé járulhatsz, jámboréletű, * az angyalok társaságában vigadozván az égben, * esedezzél azért hozzá, *’ hogy üdvözítse a mi lelkünket! 
A fentről eredő bölcsességet kedvelted, Isten hordozója, * elvonultál a világból, és szemlélődő életre adtad magad. * Istenünk szent és szeplőtelen tükrévé lettél, * mindig világossággal töltekeztél * és világosságban éltél. * A boldog végezet fényességét elérted, ó bölcs Simeon, *’ könyörögj a mi lelkünkért! 
Dicsőség... 6. hang
Ereklyéid kegyhelyén isteni kegyelem áradt, Szent Simeon, * ezért mi is a te csodáid kenetének illata után megyünk, * hogy gyógyulást nyerjünk betegségeinkre. * De te is könyörögj Krisztushoz, szentéletű atya, *’ a mi lelkünkért!
Most és... 
A Szentlélekkel egységben lévő, * kezdetnélküli Ige és Fiú, * minden látható és láthatatlan dolog Teremtője és Alkotója, * áldd meg az esztendő koszorúját, * s az Istenszülő és az összes szent imáiért *’ az igazhitűek sokaságát őrizd meg békében!
Olvasmányok: Iz 61,1-10; Lev 26,3-32, kimarad 13 és 21; Bölcs 4,7-15
Előverses sztihirák
1. hang 
Beállott az év kezdete, * és összegyűjtött, hogy tiszteljük azokat, kik fényessé teszik: * Kallisztát, Evodoszt és Hermogenészt, a bajnok testvéreket, * az angyali életű Simeont, * Józsuét, Nun fiát, * a hét efezusi ifjút s a szent asszonyok negyvenszeres fényű karát, * kiknek emlékét megtartván, ó, ünnepszeretők, * áhítattal kiáltsuk: * Áldd meg Urunk kezednek műveit, * és tégy méltókká bennünket, *’ hogy üdvösen töltsük el az esztendő leforgását!
Elővers: Téged illet, Isten, a dicséret Sionon, neked teljesítik a fogadást Jeruzsálemben.  
Krisztus Istenünk, ki mindent bölcsen megalkottál,* és a nemlétből létrehoztál, * áldd meg az esztendő koszorúját, * és őrizd meg épségben városunkat (községünket), * örvendeztesd meg erőddel hű vezetőinket, * adj győzelmet nekik támadóik fölött, * és az Istenszülőért *’ ajándékozd a világnak a nagy irgalmat! 
Elővers, 2. hang: Elteltünk házad javaival, szent a te templomod, csodálatos az igazságban.
Csodálatos vagy, Krisztus Istenünk, * és csodálatosak a te műveid, * és kifürkészhetetlenek a te utaid. * Úgy munkálkodsz, mint Isten bölcsessége, * tökéletes személy és hatalom, * vele együtt kezdetnélküli és egy-örökéletű együttműködő. * Mindenható erőddel a világra jöttél, * a teremtést ékessé tetted, * férfitől meg nem közelített Anyától * Istenségedben változatlanul, kifejezhetetlen módon, emberré lettél, * üdvösségünkre, ó Változhatatlan, időket és időszakokat rendeltél. * Azért így kiáltunk hozzád: *’ Jóságos Urunk, dicsőség néked! 
Elővers: Áldd meg az esztendő koszorúját! 
Az Atyának örökkévaló Igéje, * Ki bölcsességgel alkottad a mindenséget, * és mindenható igéddel az egész teremtést elrendezted, * koszorúzd áldásoddal jóságod esztendejét, * és az Istenszülőért alázd meg az eretnekségeket, *’ Jóságos és Emberszerető!
Dicsőség... 5. hang 
Szentéletű atya! * Jó lépcsőre találtál, * s azon a magasba emelkedtél, * mint Illés a tüzes szekéren. * De ő a fölmenetelre másoknak nem nyújtott módot, * a te oszlopod pedig halálod után is megvan. * Szentéletű Simeon, * mennyei ember, földi angyal, * a földkerekségnek ki nem alvó fénye, *’ könyörögj a mi lelkünk üdvösségéért!
 Most és...
Te, ki örök Király vagy, * és az örökkévalóság végtelenségéig megmaradsz, * fogadd el az üdvösségért esdő bűnösök imádságait, * ajándékozz, Emberszerető, kedvező időjárást, * és adj földjeinknek bő termést, * légy harcostársa az igazhitű vezetőknek az istentelen barbárok ellen, * mint voltál egykor Dávidnak, Üdvözítőnk, * mikor sátraidba hatoltak és szent helyedet megfertőztették. * Ajándékozz most is győzelmet, Krisztus Istenünk, * az Istenszülő imái által, * mert te vagy az igazhitűek *’ győzelme és dicsekvése. 
.Tropár(ok)
2. hang
Minden teremtménynek Alkotója, * aki az időt és korszakokat hatalmaddal szabtad meg, * áldd meg, Urunk, jóságod esztendejének koszorúját, * és az Istenszülő közbenjárására * őrizd meg békességben vezetőinket és a te népedet, *’ és üdvözíts minket! 
Dicsőség... 1. hang
A vezeklő élet oszlopa lettél, szentéletű, * az ősatyákat törekedvén utánozni: * Jóbot a szenvedésben, Józsefet a kísértésben, * s bár testben éltél, a testnélküliek életét követted, * szentéletű Simeon atyánk, * imádkozzál Krisztus Istenünkhöz, *’ hogy üdvözítse a mi lelkünket! 
Most és... 7. hang
Örvendezz, kegyelembe fogadott Istenszülő Szűz, * az emberi nem menedéke és közbenjárója! * Hiszen tőled vett magára testet a világ Megváltója, * s mert te vagy az egyetlen Szűz anya! * Könyörögj, ó mindenkor áldott és legdicsőbb, * Krisztus Istenhez, * hogy ajándékozzon békességet *’ az egész földkerekségnek!
